ประกาศนายทะเบียนเรื่อง หลักสูตรสําหรับผู้ที่รับผิดชอบดูแลหน่วยงานการลงทุนของบริษัทประกันวินาศภัยพ.ศ. 2558----------------------------------------- อาศัยอํานาจตามความในข้อ 15 (2) (ก) แห่งประกาศคณะกรรมการกํากับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย พ.ศ. 2556 นายทะเบียนออกประกาศไว้ ดังต่อไปนี้ข้อ ๑ ประกาศนี้เรียกว่า "ประกาศนายทะเบียน เรื่อง หลักสูตรสําหรับผู้ที่รับผิดชอบดูแลหน่วยงานการลงทุนของบริษัทประกันวินาศภัย พ.ศ. 2558"ข้อ ๒ ประกาศนี้ให้ใช้บังคับตั้งแต่วันประกาศเป็นต้นไปข้อ ๓ ในประกาศนี้ "บริษัท" หมายความว่า บริษัทมหาชนจํากัดที่ได้รับใบอนุญาตประกอบธุรกิจประกันวินาศภัยตามกฎหมายว่าด้วยการประกันวินาศภัย และหมายความรวมถึงสาขาของบริษัทประกันวินาศภัยต่างประเทศที่ได้รับใบอนุญาตประกอบธุรกิจประกันวินาศภัยในราชอาณาจักรตามกฎหมายว่าด้วยการประกันวินาศภัย "ผู้ที่รับผิดชอบดูแลหน่วยงานการลงทุน" หมายความว่า ผู้จัดการ หรือหัวหน้าส่วนงานของหน่วยงานการลงทุนที่ได้รับมอบหมายจากคณะกรรมการบริษัทหรือคณะกรรมการลงทุนให้มีอํานาจตัดสินใจลงทุนและบริหารเงินลงทุนของบริษัท หรือผู้ซึ่งดํารงตําแหน่งอื่นที่เทียบเท่า "นายทะเบียน" หมายความว่า เลขาธิการคณะกรรมการกํากับและส่งเสริมการประกอบธุรกิจประกันภัย หรือผู้ซึ่งเลขาธิการคณะกรรมการกํากับและส่งเสริมการประกอบธุรกิจประกันภัยมอบหมายข้อ ๔ บุคคลที่บริษัทมอบหมายให้เป็นผู้รับผิดชอบดูแลหน่วยงานการลงทุนของบริษัทได้ต้องผ่านการอบรมหลักสูตรที่จัดโดยสํานักงานคณะกรรมการกํากับและส่งเสริมการประกอบธุรกิจประกันภัยสถาบันประกันภัยไทย หรือสถาบันหรือหน่วยงานที่นายทะเบียนให้ความเห็นชอบ รวมกันไม่น้อยกว่าหกชั่วโมง โดยมีรายละเอียดเนื้อหาวิชาครอบคลุมในเรื่องดังต่อไปนี้ (1) ความรู้เกี่ยวกับกฎหมาย และกฎระเบียบที่เกี่ยวข้องกับการลงทุนของบริษัทประกันภัย และ (2) ธรรมาภิบาลและการบริหารความเสี่ยงจากการลงทุนข้อ ๕ ในการจัดอบรมหลักสูตรตามข้อ 4 ให้สถาบันหรือหน่วยงานที่จัดอบรม จัดทําแผนการจัดอบรม รายละเอียดหลักสูตร และแนวทางปฏิบัติในการจัดอบรมตามที่กําหนดในเอกสารแนบท้ายประกาศนี้ และจัดส่งให้นายทะเบียนพิจารณาก่อนการจัดอบรมไม่น้อยกว่าสามสิบวัน หากนายทะเบียนมิได้มีหนังสือทักท้วงไปยังสถาบันหรือหน่วยงานที่จัดอบรมภายในสิบห้าวันทําการนับแต่วันที่นายทะเบียนได้รับเอกสารดังกล่าว ให้ถือว่านายทะเบียนได้อนุญาตให้สถาบันหรือหน่วยงานที่จัดอบรมที่ยื่นเอกสารดังกล่าว สามารถจัดอบรมหลักสูตรตามประกาศฉบับนี้ได้ ให้สถาบันหรือหน่วยงานที่จัดอบรม จัดส่งข้อมูลผู้สมัครเข้ารับการอบรมให้แก่นายทะเบียนก่อนวันทําการอบรมอย่างน้อยหนึ่งวัน และส่งข้อมูลผู้ผ่านการอบรมภายในเจ็ดวันนับแต่วันที่สิ้นสุดการอบรมข้อ ๖ ผู้ที่รับผิดชอบดูแลหน่วยงานการลงทุนของบริษัทที่มีคุณสมบัติ ดังต่อไปนี้ ให้ถือว่าเป็นผู้ผ่านการอบรมหลักสูตรตามข้อ 4 โดยให้บริษัทยื่นขอรับความเห็นชอบต่อนายทะเบียน (1) เป็นผู้สําเร็จการศึกษาระดับปริญญาตรีขึ้นไป ในสาขาการเงิน บริหารธุรกิจ เศรษฐศาสตร์หรือสาขาอื่นที่เกี่ยวข้องกับการบริหารการลงทุน หรือสอบผ่านหลักสูตร Chartered Financial Analyst (CFA) ระดับ 1 ขึ้นไป หรือสอบผ่านหลักสูตร Certified Investment and Securities Analysts Program (CISA) ระดับ 1 ขึ้นไป และ (2) ปฏิบัติงานด้านการบริหารเงินลงทุน การบริหารความเสี่ยงเกี่ยวกับการลงทุน หรือการวิเคราะห์การลงทุน ของบริษัท บริษัทประกันชีวิตตามกฎหมายว่าด้วยการประกันชีวิต หรือนิติบุคคลที่จัดตั้งตามกฎหมายต่างประเทศที่ได้รับใบอนุญาตประกอบธุรกิจประกันภัยจากหน่วยงานกํากับดูแลในประเทศนั้นมาแล้วไม่น้อยกว่าสิบปี การขอรับความเห็นชอบตามวรรคหนึ่ง ให้บริษัทส่งเอกสารหลักฐานรับรองคุณสมบัติของผู้ที่รับผิดชอบดูแลหน่วยงานการลงทุนของบริษัทตาม (1) และ (2) พร้อมทั้งให้บุคคลดังกล่าวและกรรมการบริษัทลงลายมือชื่อรับรองเอกสารหลักฐานดังกล่าวให้แก่นายทะเบียน ทั้งนี้ หากเอกสารหลักฐานดังกล่าวไม่เพียงพอหรือขาดความน่าเชื่อถือ นายทะเบียนอาจพิจารณาไม่ให้ความเห็นชอบก็ได้ข้อ ๗ ในกรณีที่ผู้ที่รับผิดชอบดูแลหน่วยงานการลงทุนที่บริษัทแต่งตั้งมีคุณสมบัติและไม่มีลักษณะต้องห้ามตามข้อ 15 (2) (ข) และ (ค) แห่งประกาศคณะกรรมการกํากับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย พ.ศ. 2556 ครบถ้วนแต่ยังไม่ได้ผ่านหลักสูตรการอบรมตามข้อ 4 เนื่องจากไม่มีการอบรมหลักสูตรในขณะนั้น และบุคคลดังกล่าวไม่ได้รับการยกเว้นตามข้อ 6 ให้บุคคลนั้นสามารถรับผิดชอบดูแลหน่วยงานการลงทุนของบริษัทไปพลางก่อนได้ และให้เข้ารับการอบรมในโอกาสแรกที่สามารถกระทําได้ ในกรณีมีเหตุตามวรรคหนึ่ง ให้บริษัทแจ้งแก่นายทะเบียนภายในสามสิบวัน นับแต่วันที่แต่งตั้งบุคคลดังกล่าวผู้มีอํานาจลงนาม - ประกาศ ณ วันที่ 16 กุมภาพันธ์ พ.ศ. 2558 ประเวช องอาจสิทธิกุลเลขาธิการคณะกรรมการกํากับและส่งเสริมการประกอบธุรกิจประกันภัยนายทะเบียน